SET บ่ายไหลต่อ 17จุด เสี่ยงหลุดแนวรับ 1,630 วิตกศก.โลกชะลอตัวหลังตัวเลขค้าปลีกสหรัฐต่ำคาด
SET บ่ายไหลต่อ 17 จุด เสี่ยงหลุดแนวรับ 1,630 วิตกศก.โลกชะลอตัวหลังตัวเลขค้าปลีกสหรัฐฯต่ำคาด โดย ณ เวลา 15.29 น. อยู่ที่ระดับ 1,635.83 จุด ลบ 16.81 จุด หรือ 1.02% ด้วยมูลค่าการซื้อขาย 3.5 หมื่นล้านบาท
15 ก.พ. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 15.29 น. อยู่ที่ระดับ 1,635.83 จุด ลบ 16.81 จุด หรือ 1.02% ด้วยมูลค่าการซื้อขาย 3.5 หมื่นล้านบาท
ด้านนักวิเคราะห์ บล.เคที ซีมิโก้ ประเมินตลาดหุ้นไทยวันนี้ sideway down แนวต้าน 1662/1670 จุด แนวรับ 1651/1642 จุด จากความกังวลต่อภาวะเศรษฐกิจโลกชะลอตัวหลังสหรัฐฯ รายงานตัวเลขเศรษฐกิจสำคัญออกมาอ่อนแอผิดคาด โดยยอดค้าปลีกต่ำสุดในรอบ 9 ปี ซึ่งเรามองว่าการชะลอตัวลงของเศรษฐกิจโลกเป็นความเสี่ยงหลักของตลาดหุ้นไทยในขณะนี้
ประกอบกับการเจรจาการค้าระหว่างสหรัฐฯ และจีนวันแรกยังไม่มีพัฒนาการเชิงบวก ด้านปัจจัยในประเทศ ยังจับตาประเด็นการเมืองที่เราคาดว่าจะมีความร้อนแรงขึ้นในช่วงก่อนการเลือกตั้ง และอาจส่งผลกดดันต่อกระแสเงินทุนต่างชาติไหลออก
 
ขณะที่นักวิเคราะห์ บล.ฟิลลิป (ประเทศไทย) ประเมินตลาดหุ้นวันนี้ได้รับแรงกดดันจากความกังวลของผลพวงสงครามการค้า ที่ล่าสุดตัวเลข GDP ไตรมาส 4 ของสิงคโปร์ประกาศออกมาต่ำสุดในรอบ 2 ปี ซึ่งทางฝ่ายคาดว่าตัวเลข GDP ของไทย ไตรมาส 4 ที่จะประกาศในช่วงเช้าวันจันทร์ที่จะถึงนี้มีแนวโน้มที่จะหดตัวเช่นเดียวกัน จึงแนะนำนักลงทุนทยอยขายหุ้นเพื่อลดความเสี่ยงจากตัวเลข GDP ที่อาจทำให้ตลาดเกิดอาการช็อคได้ ดังนั้นบ่ายนี้ SET ยังมีแนวโน้มปรับตัวลงต่อและผันผวนระหว่าง 1,630-1,655 จุด